ผู้ถือหุ้นBTSเฮได้เงินปันผลพิเศษ0.18บาท
บอร์ด BTS ประชุมแจกปันผลพิเศษผู้ถือหุ้น หลังกำไรขายสัมปทานเดินรถ
20 เม.ย. 2556

บอร์ด BTS ประชุมแจกปันผลพิเศษผู้ถือหุ้น หลังกำไรขายสัมปทานเดินรถ 
นายคีรี กาญจนพาสน์ ประธานกรรมการและประธานกรรมการบริหาร บริษัท บีทีเอส กรุ๊ป โฮลดิ้งส์ (BTS) เปิดเผยว่า คณะกรรมการบริษัทมีมติอนุมัติวันที่ 19 เม.ย. 2556 จ่ายเงินปันผลระหว่างกาลครั้งที่ 2 จากกำไรสุทธิงวด 1 ต.ค.ธ.ค.2555 จำนวน 0.18 บาทต่อหุ้น กำหนดรายชื่อผู้มีสิทธิรับเงินปันผลวันที่ 7 พ.ค. และจ่ายเงินปันผลวันที่ 17 พ.ค.นี้ เนื่องจากบริษัทได้กำไรจากการขายสัมปทานการดำเนินงานระบบรถไฟฟ้าขนส่งมวลชนกรุงเทพสายหลักเข้ากองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) ซึ่งอายุสัญญาสัมปทานสิ้นสุดในวันที่ 4 ธ.ค. 2572
ทั้งนี้ กองทุน BTSGIF เป็นกองทุนรวมโครงสร้างพื้นฐานกองแรกของประเทศ มีขนาดกองทุน 6.25 หมื่นล้านบาท 
นายคีรี กล่าวว่า สำหรับแนวโน้มการจ่ายเงินปันผลในปีนี้คาดว่าจะดีกว่าปีที่ผ่านมา เนื่องจากผลประกอบการของบริษัทดีขึ้นและฐานะกิจการมีสภาพคล่องดี ไม่มีหนี้สิน เพราะหลังจากได้เงินประมาณ 3 หมื่นล้านบาทจากกองทุนแล้ว บริษัทจะนำเงินไปชำระหนี้หุ้นกู้ที่เหลือทั้งหมด
อย่างไรก็ดี แม้บริษัทจะเข้าไปถือหุ้นในกองทุน BTSGIF ได้เพียง 33% จากจำนวนทั้งหมด แต่ก็ไม่ได้ส่งผลกระทบต่อผลการดำเนินงานของบริษัทแต่อย่างใด
“แม้บริษัทจะรับรู้รายได้ที่น้อยกว่าเคยได้รับจากการปันผลจากที่เป็นบริษัทลูก แต่ก็ไม่มาก เพราะการรับรู้เงินปันผลจากกองทุนไม่ต้องโดนหักภาษี หักดอกเบี้ย หรือค่าเสื่อมราคา เหมือนกับที่รับรู้จากบริษัทลูกเมื่อก่อน” นายคีรี กล่าว
นายคีรี ยังมองว่าช่วงนี้เป็นจังหวะเหมาะสมที่บริษัทจะเริ่มลงทุนในธุรกิจอสังหาริมทรัพย์ หลังจากที่ชะลอไป โดยได้มอบหมายให้บริษัท บีทีเอส แอทเซ็ทส์ ซึ่งเป็นบริษัทในกลุ่มลงทุน เนื่องจากช่วงนี้ผู้ประกอบการรายอื่นเริ่มชะลอการลงทุน จึงถึงเวลาที่บริษัทจะเริ่มลงทุนและพัฒนาโครงการอสังหาริมทรัพย์ใหม่ๆ ขึ้นมา
ทั้งนี้ ปัจจุบัน BTS มีบริษัทในกลุ่มเพื่อดำเนินธุรกิจ 4 ประเภท ได้แก่ ธุรกิจระบบขนส่งมวลชน ธุรกิจสื่อโฆษณา ธุรกิจพัฒนาอสังหาริมทรัพย์ และธุรกิจบริการ
ด้านบริษัทหลักทรัพย์ (บล.) ดีบีเอส วิคเคอร์ส คงคำแนะนำซื้อ BTS โดยให้ราคาพื้นฐาน 11.34 บาท และคาดการณ์เงินปันผลพิเศษงวดปี 25562557 เป็น 0.91 บาท หรือคิดเป็นอัตราผลตอบแทนปันผลสูงถึง 10.2%
บล.บัวหลวง แนะนำซื้อ BTS ราคาเป้าหมายอยู่ที่ 10.25 บาท โดยคาดว่าการจ่ายเงินปันผลพิเศษเร็วๆ นี้ จะเป็นตัวหนุนราคาหุ้นในระยะสั้น และยังมีแนวโน้มการเติบโตอีกมากในระยะยาวจากระบบขนส่งมวลชนสายใหม่และมูลค่าเพิ่มจากสินทรัพย์ที่เป็นอสังหาริมทรัพย์ในกลุ่ม
บล.ฟิลลิป (ประเทศไทย) อยู่ระหว่างปรับเพิ่มผลประกอบการของ BTS และราคาใหม่ จาก 8.60 บาท หลังมีรายได้พิเศษ รวมทั้งมีการเปลี่ยนแปลงเป็นบริษัทโฮลดิงอย่างชัดเจน